
האחר שלצידי
צבי ויינגרטן
שיח לשבת קורח
המקרא מספר לנו על טענה עקרונית שהייתה בפיו של קורח – כי כל העדה כולם קדושים ומדוע תתנשאו על קהל ה' – טענה שכל כולה רצון לשיוויון בין מעמדות. משה עונה לו ומעמיד מבחן לדבריו – בוקר ויודע ה' את אשר לו ואת הקדוש והקריב אליו – טענה שאינה נוגדת את דברי קורח משום שהיא כלל לא מתמודדת עימם. מדברי משה וממוכנותו של קורח לעמוד למבחן עולה שהמוטיבציה של קורח לדבר לא הייתה מרקסיסטית אלא רצון לקבל חלק במלכות – ומכאן אנו למדים שטענת קורח היא פגומה מראשיתה משום שהיא טענה שיקרית מעצם היותה בפיו. בנקל ניתן אף למצוא את סתירת גוף הטענה בדברי משה שהרי הוא אומר "ויודע ה'" – שה' הוא הבוחר ולא משה. כלומר, גם דברי קורח בדבר היות אהרון ומשה מתנשאים אינם נכונים כי לא בחרו משה ואהרון בדבר אלא נצטוו על כך.

מכאן מגיע הסוגיה לפתחם של חז"ל. קורח נבלע באדמה ואיתו נתלקחה מחלוקתו ונשרפה, אך טענותיו כתובים בספר התורה. מה שהיה היה, ולקורח לא הייתה לגיטימציה לומר את שאמר, אך לו יצוייר שיגיע אחר וטענות אלא בפיו האם תהיה להן הצדקה. בזמן אחר, בו לא נתקבל האות משמים שמבשר על בחירת מנהיג והסמכתו ויבוא אדם שאינו טומן ידו לאחוז בצלחת ויטען טענותיו – האם תהיינה מוצדקות?

במדרש במדבר רבה ניתן נפח נוסף לדברי קורח. מסופר לנו על אדם שמגיע עם הצגות לקהל, פעם לבוש בטלית שכולה תכלת ופעם בקושיות על בתים וספרים. בשתי ההזדמנויות מבקש קורח להציג ולשאול על מקרה דומה לפסוק המקראי המיוחס לו. הציצית היא תזכורת וכמוה המזוזה ועל פניו דברי קורח מוצאים להם הצדקה בדמיון משום שבאמת השאלה מתבקשת – מדוע יש צורך בתזכורת לגוף הדבר כאשר הגוף כולו מזכיר את העניין. דברי המשל משליכים גם על משמעות דברי קורח, שעולה מהם עתה, לא רק עירעור על התנשאות משה ואהרון אלא על עצם הצורך בהנהגה ובהדרכה – שכן, אם כל העדה באמת קדושה במידה שווה, מדוע יש צורך באחר שיזכיר וידריך בדרך הנכונה?

גם לתשובת משה ניתן כובד נוסף ומעתה מתבהרים דבריו כך: "אמר לו משה: גבולות חלק הקב"ה בעולמו יכולים אתם לערב יום ולילה והוא שאמר הכתוב בתחלה 'ויהי ערב ויהי בקר', 'ויבדל אלהים בין האור ובין החשך' – בשביל תשמישו של עולם. וכשם שהבדיל בין האור ובין החשך בשביל תשמישו של עולם כך הבדיל ישראל מן האומות שנאמר 'ואבדיל אתכם מן העמים להיות לי' וכך הבדיל אהרן שנאמר, 'ויבדל אהרן להקדישו בקדש קדשים' אם יכולין אתם לערב אותה הבדלה שהבדיל בין האור ובין החשך אתם יכולין לבטל את זה לכך אמר להם 'בקר ויודע ה' את אשר לו ואת הקדוש והקריב אליו' כבר הוא מתוקן ואת אשר יבחר בו יקריב אליו". משה איננו מתנסח בהתמודדות עם טענת קורח בדבר התנשאות אלא דן עמו על נבדלות. ואכן, כפי שהוצג לעיל, זו טענת קורח העולה ממשליו – הוא חולק על הצורך בציצית הנבדלת מהבגד והמזוזה שנבדלת מתכולת החדר, וכשם שהוא חולק על אלא הוא חולק על נבדלות אהרון משאר בני לוי. תשובת משה קושרת את נבדלותו של אהרון לתחילת מעשה בראשית וממנה עולה שהנבדלות הינה, בעיני חז"ל, חלק מתשתית העולם.

מהי אותה נבדלות? לכאורה, מהשוואתה להבדל בין ישראל לעמים מדובר בהתנשאות, בהבדלי מעמדות. מאידך, ההבדלה בין ישראל לעמים, כפי שעולה גם מהקשרו של הפסוק המצוטט (ויקרא כ, כו), איננו יוצר פער מעמדי בין ישראל לעמים כמו שהוא יוצר פער בדרישות ביניהם. וכמו כן גם הפער בין הערב והבוקר איננו מעמדי אלא פער שמדגיש את שונותם – הם פשוט 'אחרים' אחד מהשני. משמעות דברי משה היא שאחרוּת חייבת להימצא. טלית שכולה תכלת צריכה את התזכורת משום שזו מנכיחה לא רק את עצמה אלא גם את הבגד אליו היא קשורה. גם המנהיג, מעצם היותו אחר, יכול להנכיח את העם שסביבו. חזונם של גדולי חסידות איז'ביצא, ומו"ר הרב שג"ר זצ"ל אחריהם, שלעתיד יהיה כל אחד ואחד צדיק של עצמו, איננה מצטרפת לטענת קורח אלא דווקא לטענת משה. משום שגם בעולם מתוקן, שבו נהיה, בעז"ה, צדיקים של עצמנו, עדיין לא תשתנה משמעותו ומיוחדותו של האחר בעצם היותו.

